
AVIZ
Comisia pentru libertăți civile, justiție și afaceri interne recomandă Comisiei pentru control bugetar, care este comisie competentă, includerea în propunerea de rezoluție ce urmează a fi adoptată a următoarelor:
<RepeatBlock-Dec>Partea I – Descărcarea de gestiune pentru execuția bugetului Agenției Uniunii Europene pentru Cooperare în Materie de Justiție Penală aferent exercițiului financiar 2023
1.	Ia act de paragraful de evidențiere a unor aspecte din conturile anuale publicat de Curtea de Conturi (denumită în continuare „Curtea”); ia act de răspunsul Agenției Uniunii Europene pentru Cooperare în Materie de Justiție Penală (Eurojust), în special de faptul că rata ridicată a întârzierii plăților s-a datorat dificultăților tehnice de prelucrare a tranzacțiilor atunci când se utilizează SUMMA, un nou sistem bugetar, contabil și financiar aflat încă într-o fază-pilot; invită Eurojust să ia măsuri specifice pentru a reduce la minimum întârzierile în efectuarea plăților și pentru a asigura punerea în aplicare deplină a sistemului;
2.	salută majorarea bugetului Eurojust în 2023 de la 67 milioane EUR la 88 milioane EUR (+ 31 %) și mărirea personalului său de la 285 la 298 de membri (+ 5 %); salută faptul că activitatea Eurojust a crescut în 2023 cu 14 %; peste 13 000 de cazuri au fost gestionate de Eurojust, care a organizat, de asemenea, 577 de reuniuni de coordonare și 21 de centre de coordonare; a oferit sprijin juridic, tehnic, financiar și/sau operațional pentru 288 de echipe comune de anchetă (JIT); a facilitat executarea a 1 259 de mandate europene de arestare; a contribuit la arestarea a peste 4 200 de suspecți și la confiscarea și/sau înghețarea activelor provenite din săvârșirea de infracțiuni în valoare de peste 1 miliard EUR; a oferit 1 013 rezultate operaționale în sprijinul cazurilor (analize, note juridice etc.) și a făcut posibilă utilizarea a 6 299 de ordine europene de anchetă; ia act de răspunsul Eurojust, care subliniază că Agenția a revizuit procedura de înregistrare și raportare a evenimentelor de neconformitate; 
3.	salută eforturile Eurojust de digitalizare a justiției, și anume punerea în aplicare a unui nou sistem de gestionare a cazurilor după cea mai recentă modificare a Regulamentului Eurojust[footnoteRef:1], implementarea noii platforme de colaborare pentru echipele comune de anchetă (JIT)[footnoteRef:2] și evidențiază rolul Eurojust ca punct de contact pentru țările terțe și organizațiile internaționale în legătură cu cererile ECRIS-TCN în contextul procedurilor penale; [1:  Regulamentul (UE) 2023/2131 al Parlamentului European și al Consiliului din 4 octombrie 2023 de modificare a Regulamentului (UE) 2018/1727 al Parlamentului European și al Consiliului și a Deciziei 2005/671/JAI a Consiliului în ceea ce privește schimbul de informații digitale în cazurile de terorism (JO L, 2023/2131, 11.10.2023, ELI: http://data.europa.eu/eli/reg/2023/2131/oj).]  [2:  Regulamentul (UE) 2023/969 al Parlamentului European și al Consiliului din 10 mai 2023 de instituire a unei platforme de colaborare pentru sprijinirea funcționării echipelor comune de anchetă și de modificare a Regulamentului (UE) 2018/1726 (JO L, 2023/969, 17.5.2023, ELI: http://data.europa.eu/eli/reg/2023/969/oj).] 

4.	evidențiază cât este de important sprijinul continuu acordat de Eurojust Ucrainei, prin anchetarea de către echipele comune de anchetă a presupuselor crime internaționale grave comise în Ucraina, prin operarea bazei de date cu probe privind cele mai grave crime internaționale (CICED) pentru a păstra, a stoca și a analiza probele despre crimele internaționale cele mai grave într-o bază de date unică, securizată și centrală, prin asigurarea unei metode sigure de transmitere digitală a datelor pentru depunerea probelor și analiza acestora; salută și lansarea, în cadrul Eurojust, a noului Centru internațional pentru urmărirea în justiție a crimei de agresiune împotriva Ucrainei (ICPA), cu scopul de a sprijini anchetele naționale și de a conveni asupra unor strategii comune de anchetă și urmărire penală, contribuind în mod activ la activitatea Grupului operativ „Înghețare și punere sub sechestru” pentru a asigura punerea în aplicare eficace a sancțiunilor UE în întreaga Uniune Europeană;
5.	ia act cu satisfacție de colaborarea strânsă cu agențiile din domeniul justiției și afacerilor interne, în special de încheierea unui nou acord de lucru cu Oficiul European de Luptă Antifraudă (OLAF), de deschiderea a 15 noi cazuri în care Eurojust a sprijinit Parchetul European (EPPO) și de cooperarea în 42 de cazuri cu Agenția Uniunii Europene pentru Cooperare în Materie de Aplicare a Legii (Europol); inclusiv într-un proiect-pilot pentru schimbul sistematic și structural de date în scopul detectării legăturilor; evidențiază că Eurojust și Europol au lansat un proiect-pilot pentru schimbul sistematic și structural de date în scopul detectării legăturilor, care va fi revizuit în prima jumătate a anului 2024; salută Planul de acțiune Eurojust-OLAF 2022-2023 de combatere a infracțiunilor care afectează interesele financiare ale Uniunii Europene;
6.	observă cu satisfacție că Eurojust continuă să sprijine Comisia la revizuirea negocierii acordurilor internaționale de cooperare cu Eurojust dintre Uniune și 13 țări terțe, pe care Comisia le negociază în numele UE.
Partea II - Descărcarea de gestiune pentru execuția bugetului Agenției pentru Drepturi Fundamentale a Uniunii Europene aferent exercițiului financiar 2023
1.	Ia act de observația Curții despre ratele ridicate recurente ale reportărilor legate de activități operaționale, deoarece agenția a reportat în 2024 6,4 milioane EUR (23 %) din creditele de angajament disponibile în 2023; constată că aceasta este o rată mai mică decât în 2022, când ratele reportărilor au fost de 26 %; salută declarația Curții potrivit căreia tranzacțiile subiacente conturilor anuale ale Agenției pentru Drepturi Fundamentale a Uniunii Europene (FRA) pentru exercițiul financiar 2023 au fost conforme cu legile și reglementările în vigoare sub toate aspectele semnificative; evidențiază că bugetul pentru 2023 a fost de 34 de milioane EUR; constată și își reiterează îngrijorarea că FRA continuă să sufere din cauza unor constrângeri financiare și de resurse de personal; consideră bine-venit faptul că FRA și-a putut îndeplini obiectivele și a putut duce la bun sfârșit activitățile prevăzute în programul său anual de lucru, în pofida deficitului perpetuu de resurse umane și financiare; observă că numărul de reuniuni și evenimente organizate sau coorganizate a fost de 421, comparativ cu obiectivul stabilit de 260, și că numărul materialelor de comunicare a fost de 1809, comparativ cu obiectivul stabilit de 250; constată cu satisfacție că FRA are un nivel foarte înalt de execuție bugetară, de peste 99%; consideră că acest lucru este un indicator important al unei gestiuni financiare solide și al respectării principiilor bugetare; salută cooperarea cu alte agenții și organisme ale UE și cu societatea civilă pentru a asigura respectarea drepturilor fundamentale;
2.	subliniază rolul FRA ca gardian esențial al drepturilor fundamentale și al statului de drept, așa cum este consacrat în Carta drepturilor fundamentale, și salută sprijinul său pentru a asigura respectarea, protecția și exercitarea drepturilor fundamentale în legislația și politicile existente ale UE în domeniul egalității și al combaterii discriminării, cum ar fi legislația și politicile UE de combatere a rasismului, a antisemitismului și a islamofobiei, sprijinind colectarea de date privind egalitatea și punerea în aplicare a strategiilor referitoare la egalitate și combaterea rasismului, de exemplu cadrele strategice naționale pentru romi, și furnizând contribuții pentru evaluarea la jumătatea perioadei a Strategiei privind egalitatea pentru persoanele LGBTIQ 2020-2025, protecția societății civile și a apărătorilor drepturilor omului aflați în pericol, precum și sprijinirea revizuirii Directivei privind drepturile victimelor, a Planului de acțiune de combatere a rasismului și a Strategiei UE privind combaterea antisemitismului și susținerea vieții evreiești și consilierea despre respectarea drepturilor fundamentale în ceea ce privește dezvoltarea și utilizarea sistemelor de inteligență artificială și execuția și utilizarea fondurilor UE;
3.	subliniază orientările și implicarea FRA în domeniul azilului și migrației, frontierelor și interoperabilității și marea sa concentrare pe drepturile fundamentale, pe obligațiile internaționale ale statelor membre și pe legislația UE privind drepturile omului în acest domeniu, inclusiv cooperarea cu Agenția Uniunii Europene pentru Azil (EUAA) pentru a îmbunătăți înțelegerea importanței tutorilor și a reprezentanților legali care oferă asistență copiilor neînsoțiți care solicită protecție internațională în cadrul Uniunii și formarea acordată personalului Europol care sporește gradul de conștientizare și de înțelegere a aspectelor legate de drepturile fundamentale în contexte operaționale relevante; salută contribuția în timp util a FRA la punerea în aplicare a Directivei privind protecția temporară în contextul fugii refugiaților din Ucraina și la identificarea dificultăților de a pune în aplicare dreptul Uniunii privind șederea pe termen lung, precum și la identificarea deficiențelor din Codul de vize și lista acțiunilor pe care Uniunea și statele sale membre le pot întreprinde pentru a reduce numărul deceselor pe mare; 
4.	salută contribuția FRA la evaluarea Regulamentului privind poliția de frontieră și garda de coastă la nivel european[footnoteRef:3], participarea la reuniunile Consiliului de administrație al Agenției Europene pentru Poliția de Frontieră și Garda de Coastă (Frontex), prezidarea Forumului consultativ al Frontex privind drepturile fundamentale și cooperarea cu Biroul pentru drepturile fundamentale din cadrul Frontex;  [3:  Regulamentul (UE) 2019/1896 al Parlamentului European și al Consiliului din 13 noiembrie 2019 privind Poliția de frontieră și garda de coastă la nivel european și de abrogare a Regulamentelor (UE) nr. 1052/2013 și (UE) 2016/1624 (JO L, 2019/1896, 14.11.2019, ELI: http://data.europa.eu/eli/reg/2019/1896/oj).] 

5.	ia act cu satisfacție de faptul că FRA a furnizat analize și expertiză privind drepturile fundamentale pentru a sprijini operațiunile și activitatea altor agenții ale UE din domeniul justiției și afacerilor interne (JAI), inclusiv EUAA, Frontex, Europol, Agenția Uniunii Europene pentru Gestionarea Operațională a Sistemelor Informatice la Scară Largă în Spațiul de Libertate, Securitate și Justiție (eu-LISA) și Agenția Uniunii Europene pentru Formare în Materie de Aplicare a Legii (CEPOL); salută contribuțiile FRA din 2023 la promovarea respectării drepturilor fundamentale, inclusiv prin orientări privind fondurile UE și abordarea provocărilor generate de noile tehnologii; invită FRA să stabilească măsura în care statul de drept și drepturile fundamentale sunt legate în mod intrinsec și modul în care activitatea sa ar putea fi încorporată sau dezvoltată în sinergie cu cea a Comisiei Europene în cadrul Raportului anual privind statul de drept; 
6.	salută cooperarea FRA cu Agenția Uniunii Europene pentru Securitate Cibernetică (ENISA) pentru protejarea vieții private și a datelor pe tot parcursul dezvoltării și punerii în aplicare a inițiativelor în materie de securitate cibernetică și cooperarea cu eu-LISA pentru garantarea faptului că proiectarea și utilizarea sistemelor informatice respectă standardele privind drepturile fundamentale.
Partea III - Descărcarea de gestiune pentru execuția bugetului Agenției Uniunii Europene pentru Azil aferent exercițiului financiar 2023
1.	Constată că, în 2023, s-au depus peste 1,1 milioane de cereri de protecție internațională (+ 18 % față de 2022) și s-au emis peste 1 milion de decizii de acordare a protecției temporare în 29 de țări ale UE+; subliniază sprijinul substanțial pe care Agenția Uniunii Europene pentru Azil (EUAA) l-a acordat statelor membre în acest context[footnoteRef:4]; cere ca Agenția Uniunii Europene pentru Azil să fie finanțată la un nivel adecvat, mai ales dacă sarcinile care îi sunt încredințate în contextul punerii în aplicare a Pactului privind migrația și azilul cresc considerabil; [4:  Printre țările UE+ se numără statele membre ale Uniunii Europene (UE) și țările asociate spațiului Schengen.] 

2.	constată majorarea bugetului EUAA în 2023 de la 208 milioane EUR la 228 milioane EUR (+ 10 %) și mărirea personalului său de la 519 la 529 de membri (+ 2 %); evidențiază că, în rapoartele sale din 2017 și 2020, Curtea a constatat că contractele Agenției Uniunii Europene pentru Azil pentru închirierea de spații în insula Lesbos și la Roma erau neconforme din cauza concurenței insuficiente și a nerespectării principiului economiei, ceea ce înseamnă că toate plățile ulterioare efectuate în temeiul acestor contracte au fost neconforme; reamintește observația auditorilor potrivit căreia, până în 2023, au fost efectuate astfel de plăți neconforme în valoare totală de 123 800 EUR;
3.	salută faptul că rezerva de intervenție pentru azil a devenit operațională și, până la sfârșitul anului 2023, includea aproape 350 de experți; regretă că, din cauza întârzierilor în numirea de către unele state membre a experților lor respectivi, nu a fost atins încă numărul preconizat de 500 de experți; invită statele membre să își îndeplinească obligațiile de a detașa experți naționali, pentru ca Agenția să nu fie nevoită să se bazeze pe contractanți externi;
4.	salută faptul că primul ofițer pentru drepturile fundamentale al EUAA și-a preluat funcția la 16 mai 2023; apreciază crearea unui mecanism de depunere a plângerilor vizibil și ușor accesibil, dezvoltat de ofițerul pentru drepturile fundamentale în consultare cu Comisia și cu Forumul consultativ;
5.	salută adoptarea strategiei revizuite de cooperare externă a EUAA[footnoteRef:5] și a strategiei privind vulnerabilitatea[footnoteRef:6]; subliniază că ambele ar trebui fie o garanție pentru protecția drepturilor fundamentale în sistemele de azil și de primire ale țărilor UE+;  [5:  https://euaa.europa.eu/sites/default/files/publications/2023-05/EUAA_External_Cooperation_Strategy.pdf ]  [6:  https://euaa.europa.eu/sites/default/files/publications/2023-12/EUAA_Vulnerability_Strategy.pdf ] 

6.	apreciază eforturile EUAA de a trece la digitalizare, inclusiv prin adoptarea strategiei privind inovarea digitală în procedurile de azil și în sistemele de primire[footnoteRef:7]; [7:  https://euaa.europa.eu/sites/default/files/publications/2023-10/2023_EUAA-Strategy-on-Digital-Innovation-in-Asylum-Procedures-and-Reception-Systems_EN.pdf ] 

7.	constată cu satisfacție că EUAA a organizat 1 000 de sesiuni de formare și că se înregistrează o creștere constantă a numărului de funcționari în domeniul azilului și primirii și de actori ai societății civile formați (+ 6 % față de 2022); salută dezvoltarea în continuare a programei europene de formare în domeniul azilului, cu module de formare precum cele care abordează violența de gen, vulnerabilitatea și situația copiilor în procesul de azil;
8.	își reiterează apelul de anul trecut ca EUAA să informeze în mod regulat Parlamentul cu privire la toate investigațiile OLAF.
Partea IV - Descărcarea de gestiune pentru execuția bugetului Agenției Uniunii Europene pentru Gestionarea Operațională a Sistemelor Informatice la Scară Largă în Spațiul de Libertate, Securitate și Justiție (eu-LISA) aferent exercițiului financiar 2023
1.	Regretă că, în 2023, o sumă de 12,6 milioane EUR, adică 3,2 % din totalul creditelor de plată disponibile, a reprezentat cheltuieli neconforme care au depășit pragul de semnificație stabilit pentru audit și, prin urmare, au condus la o opinie cu rezerve privind legalitatea și regularitatea plăților din partea Curții; invită eu-LISA să pregătească un plan detaliat de măsuri corective, care să includă un calendar și răspunderea pentru eliminarea cheltuielilor neconforme; invită Agenția să informeze periodic Curtea de Conturi cu privire la progresele înregistrate în punerea în aplicare a planului de măsuri corective;
2.	ia act cu preocupare de paragraful de evidențiere a unor aspecte din conturile anuale publicat de Curte ca urmare a două contracte-cadru active; își reiterează preocuparea legată de faptul că mai multe observații ale Curții din anii precedenți sunt încă deschise; invită eu-LISA să dea curs observațiilor Curții și să își intensifice eforturile de aplicare a unor măsuri corective în toate cazurile de neconformitate rămase și să informeze autoritatea care acordă descărcarea de gestiune despre progresele înregistrate;
3.	ia act de eforturile eu-LISA de a-și atinge obiectivele stabilite pentru 2023 în documentul unic de programare 2023-2025; ia act cu satisfacție de implementarea deplină a Sistemului de informații Schengen (SIS) reînnoit, în martie și de integrarea fără probleme a Ciprului în SIS în iulie 2023 și de integrarea Croației în Sistemul de informații privind vizele (VIS);
4.	ia act de noua foaie de parcurs privind interoperabilitatea; regretă că a fost necesar noul calendar pentru introducerea și interoperabilitatea sistemelor de informații ale UE din cauza întârzierilor în dezvoltarea Sistemului de intrare/ieșire (EES), a Sistemului european de informații și de autorizare privind călătoriile (ETIAS) și a Sistemului european de informații cu privire la cazierele judiciare ale resortisanților țărilor terțe (ECRIS-TCN); invită eu-LISA să acorde prioritate implementării rapide a acestor sisteme de informații și să stabilească o nouă dată exactă de începere a funcționării; evidențiază că schimbul de informații rapid, eficace și fiabil este esențial pentru menținerea și consolidarea spațiului de libertate, securitate și justiție al Uniunii;
5.	salută faptul că eu-LISA s-a axat, de asemenea, pe securitatea cibernetică și pe combaterea amenințărilor din domeniul cibernetic, în special făcând pregătirile necesare pentru obligațiile care decurg din noile reglementări ale Uniunii privind securitatea informațiilor și securitatea cibernetică; remarcă faptul că eu-LISA operează și menține o platformă de monitorizare a securității, un plan privind incidentele de securitate cibernetică, manuale de răspuns și mecanisme de permanență 24/7 pentru a asigura identificarea la timp a amenințărilor cibernetice și reacția la acestea; salută rolul eu-LISA în sprijinirea exercițiilor de securitate cibernetică între agenții în cooperare cu rețeaua agențiilor din domeniul justiției și al afacerilor interne; 
6.	salută faptul că eu-LISA a început pregătirile pentru preluarea gestionării operaționale a sistemului e-CODEX (Sistemul de comunicare în cadrul e-justiției prin intermediul schimbului de date online) și că a început, de asemenea, pregătirile pentru conceperea și dezvoltarea platformei de colaborare pentru sprijinirea funcționării echipelor comune de anchetă (PC pentru JIT) pentru a asigura schimbul electronic securizat de informații pentru anchetele penale transfrontaliere; ia act de revizuirea normelor de prevenire și gestionare a conflictelor de interese ale reprezentanților consiliului de administrație și ai grupurilor consultative.

Partea V - Descărcarea de gestiune pentru execuția bugetului Agenției Europene pentru Poliția de Frontieră și Garda de Coastă (Frontex) aferent exercițiului financiar 2023
1.	Ia act de creșterea semnificativă a numărului de returnări, Frontex depășindu-și obiectivul de 20 000 de returnări, sprijinind un număr total de 39 239 de returnări, inclusiv o creștere impresionantă de 87 % a returnărilor voluntare și o creștere de 20 % a returnărilor forțate față de 2022; salută sprijinul sporit acordat statelor membre pentru asistența după returnare și după sosire, Frontex depășindu-și obiectivul de 5 000 de cazuri în Sistemul comun de reintegrare, gestionând cu succes 6 438 de cazuri în 2023;
2.	ia act de intensificarea progresivă a cooperării cu țările terțe pe parcursul anului 2023, marcată de o varietate de activități, cum ar fi vizite de familiarizare, misiuni de identificare și ateliere, totalizând 36 de inițiative menite să consolideze colaborarea;
3.	subliniază rolul esențial și principala sarcină a Frontex în protejarea frontierelor externe ale Uniunii; recunoaște rolul esențial pe care îl joacă Frontex și în operațiunile de căutare și salvare, mijloace maritime și aeriene fiind mobilizate în operațiuni comune ca reacție la 785 de incidente în care au fost implicați 43 508 de migranți, ceea ce evidențiază contribuția esențială a Frontex la eforturile umanitare; constată cu îngrijorare că, în 2023, Statista estimează că au murit 3 105 migranți în timpul traversării Mării Mediterane; subliniază că trebuie intensificate eforturile pentru a preveni traficul și introducerea ilegală de persoane;
4.	subliniază progresele înregistrate în ceea ce privește punerea în aplicare a obiectivelor privind drepturile fundamentale, inclusiv executarea în curs a Planului de acțiune privind drepturile fundamentale și evaluarea independentă a respectării de către Agenție a cadrului privind drepturile fundamentale, în conformitate cu Regulamentul privind Poliția de frontieră și garda de coastă la nivel european; salută monitorizarea proactivă de către Frontex a plângerilor legate de drepturile fundamentale, majoritatea acestora fiind respinse din cauza inadmisibilității; subliniază importanța cooperării strânse cu autoritățile naționale pentru a asigura monitorizarea adecvată a acuzațiilor de încălcare a drepturilor fundamentale, în conformitate cu mecanismele naționale de monitorizare a respectării drepturilor fundamentale; evidențiază că ofițerii Frontex trebuie să evite implicarea în orice acțiune care ar putea încălca direct sau indirect drepturile fundamentale; salută angajamentul consolidat al Frontex față de transparență și responsabilitate; accentuează că este nevoie de informații mai detaliate după finalizarea operațiunilor;
5.	susține eforturile continue ale Frontex de a consolida statutul ofițerului pentru drepturile fundamentale și ia act de angajarea a 46 de observatori pentru drepturile fundamentale în 2023; subliniază că este important să se asigure că toți observatorii pentru drepturile fundamentale sunt recrutați în gradul AD, pentru a le consolida și mai mult capacitatea și independența; recunoaște că Frontex a luat măsuri semnificative pentru a răspunde avizelor ofițerului pentru drepturile fundamentale, în special cu privire la aspecte precum integrarea perspectivei de gen și traficul de ființe umane;
6.	constată cu satisfacție că majoritatea obiectivelor privind drepturile fundamentale au fost îndeplinite în 2023, contribuind la o abordare mai solidă și bazată pe drepturi a operațiunilor Frontex; regretă, în pofida răspunsurilor oficiale ale directorului executiv al Frontex, lipsa unor acțiuni concrete cu privire la unele dintre avizele emise de ofițerul pentru drepturile fundamentale și, prin urmare, solicită să se pună în continuare accentul pe punerea în aplicare a unor astfel de acțiuni concrete pe baza recomandărilor ofițerului pentru drepturile fundamentale și să se consolideze în continuare cadrul Frontex privind drepturile omului;
7.	ia act de primirea a 217 rapoarte de incidente privind presupuse încălcări ale drepturilor fundamentale, de prezentarea a 104 rapoarte privind incidentele grave în 2023, dintre care 48 au fost legate de drepturile fundamentale, de primirea a 67 de plângeri prin intermediul mecanismului Frontex de tratare a plângerilor, de inițierea a 55 de anchete privind incidentele grave în 2023 și de închiderea a 39 de cazuri de incidente grave, fiind constatate posibile încălcări ale drepturilor fundamentale în aproape 50 % din cazurile închise; recunoaște că investigațiile efectuate evidențiază, de asemenea, angajamentul Frontex față de transparență, responsabilitate și îmbunătățiri continue;
8.	îndeamnă Frontex să asigure, fără întârzieri suplimentare, punerea în aplicare deplină a tuturor recomandărilor din partea organismelor europene de audit și control, în special a celor din partea OLAF și ale Grupului de lucru pentru controlul Frontex al Parlamentului European, ale Ombudsmanului European, ale Curții și ale Grupului de lucru privind drepturile fundamentale și aspectele operaționale juridice pentru operațiuni al Frontex (GL FRaLO);
9.	constată cu îngrijorare că, începând din 2018, Curtea a evidențiat un nivel ridicat de reportări și anulări de către Frontex și că această problemă persistă în 2023; constată, de asemenea, că Frontex continuă să se confrunte cu dificultăți în ceea ce privește gradul de ocupare a posturilor, așa cum este prevăzut în schema sa de personal, și că această problemă persistă cel puțin din 2018; atrage atenția asupra preocupărilor constante ale Curții cu privire la lipsa de norme privind conflictele de interese declarate în legătură cu procedurile de recrutare din cadrul Frontex;
10.	ia act de paragraful de evidențiere a unor aspecte din conturile anuale publicat de Curte în legătură cu calcularea contribuțiilor din partea țărilor asociate spațiului Schengen, care au fost formulate în 2022; ia act de răspunsul Frontex potrivit căruia aceste calcule urmează practicile consacrate aprobate de Consiliul de administrație și de Comisie; invită Comisia să revizuiască aceste acorduri pentru a asigura o mai mare coerență a metodei de stabilire a contribuțiilor către Uniune și agențiile sale;
11.	invită Comisia, având în vedere criza dificilă a migrației, în special după intrarea în vigoare a Pactului privind migrația și azilul și având în vedere operațiunile hibride ale Rusiei și Belarusului, să dea curs declarației din iulie 2024 a președintei Comisiei, Ursula von der Leyen, în care se afirmă că Frontex dispune de mijloace pentru a-și crește și mai mult personalul la până la 30 000 de agenți; subliniază că această creștere ar spori în mod semnificativ capacitatea Frontex de a aborda și a gestiona fluxurile de migrație și de a asigura securitatea și respectarea drepturilor fundamentale la frontierele externe ale Uniunii, consolidându-și rolul vital în strategia mai amplă a Uniunii în materie de migrație; invită Comisia să ia măsurile necesare pentru a pune la dispoziția Frontex resursele adecvate situației geopolitice actuale și pentru a combate introducerea ilegală de migranți.
Partea VI - Descărcarea de gestiune pentru execuția bugetului Agenției Uniunii Europene pentru Formare în Materie de Aplicare a Legii (CEPOL) aferent exercițiului financiar 2023
1.	Recunoaște că CEPOL și-a intensificat eforturile de a oferi un portofoliu cuprinzător de formare în toate domeniile Platformei multidisciplinare europene împotriva amenințărilor infracționale (EMPACT); ia act de faptul că criminalitatea gravă și organizată și criminalitatea informatică au fost cele mai căutate subiecte ale cursurilor de formare la care au participat aproape 62 % din numărul total de cursanți în 2023; subliniază că, atunci când a auditat plățile efectuate în temeiul unui contract-cadru pentru servicii de călătorie și de organizare de evenimente, Curtea a observat că CEPOL a monitorizat execuția contractelor mai degrabă la nivelul plăților decât la nivelul angajamentelor bugetare; este de acord cu Curtea că această abordare nu respectă articolul 111 din Regulamentul financiar al UE;
2.	salută faptul că CEPOL a publicat evaluarea la jumătatea perioadei a nevoilor strategice de formare pe 2022-2025, care identifică necesitățile de formare strategice și nou apărute la nivelul UE pentru funcționarii responsabili cu aplicarea legii;
3.	salută faptul că CEPOL a continuat să ofere un portofoliu de formare în domeniul cibernetic prin Academia de combatere a criminalității informatice din cadrul CEPOL; salută faptul că activitățile de formare dedicate au îmbunătățit cunoștințele despre criminalitatea informatică și capacitățile cibernetice în Europa în domeniul combaterii exploatării sexuale a copiilor, al sistemelor de fraudă online și al atacurilor cibernetice și că CEPOL și-a dezvoltat primul atelier dedicat inteligenței artificiale;
4.	constată cu regret că activitățile de formare în domeniul drepturilor fundamentale și al protecției datelor au scăzut în 2023 (când s-au desfășurat 19 activități cu 2 063 de participanți) în comparație cu 2022 (30 activități cu 4 014 de participanți); subliniază că obiectivul principal al CEPOL este să sprijine, să dezvolte, să pună în aplicare și să coordoneze formarea forțelor de ordine, punând în același timp un accent deosebit pe protecția drepturilor omului și a libertăților fundamentale în contextul asigurării respectării legii; recunoaște, totodată, că numărul total de participanți a crescut la 46 431; invită CEPOL să sporească transparența în planificarea și monitorizarea punerii în aplicare a acestor nevoi de formare, în special în contextul noilor provocări, cum ar fi rolul tot mai important al tehnologiei în aplicarea legii.
Partea VII - Descărcarea de gestiune pentru execuția bugetului Observatorului European pentru Droguri și Toxicomanie aferent exercițiului financiar 2023
1.	Ia act de faptul că, la 1 iulie 2023, a intrat în vigoare noul Regulament al Agenției Uniunii Europene privind Drogurile (EUDA)[footnoteRef:8], care abrogă și înlocuiește Regulamentul privind Observatorul European pentru Droguri și Toxicomanie (OEDT)[footnoteRef:9], și salută noul mandat mai amplu al EUDA; reamintește că Regulamentul EUDA urmărește să trateze fenomenul drogurilor printr-o abordare exhaustivă și bazată pe dovezi și invită Agenția să asigure punerea în aplicare deplină a noului său mandat; ia act de creșterea bugetului OEDT în 2023 de la 26 milioane EUR la 29 milioane EUR (+ 13 %) și de reducerea personalului său de la 110 la 101 angajați (-1 %); [8:  Regulamentul (UE) 2023/1322 al Parlamentului European și al Consiliului din 27 iunie 2023 cu privire la Agenția Uniunii Europene privind Drogurile (EUDA) și de abrogare a Regulamentului (CE) nr. 1920/2006 (JO L, 2023/1322, 30.6.2023, ELI: http://data.europa.eu/eli/reg/2023/1322/oj). ]  [9:  Regulamentul (CE) nr. 1920/2006 al Parlamentului European și al Consiliului din 12 decembrie 2006 privind Observatorul European pentru Droguri și Toxicomanie (JO L, 1920/2006, 27.12.2006, ELI: http://data.europa.eu/eli/reg/2006/1920/oj).] 

2.	salută contribuția OEDT la EMPACT și la planurile de acțiune operaționale (PAO) ale ciclului de politici ale UE privind criminalitatea internațională organizată și gravă; apreciază contribuția OEDT la noua foaie de parcurs a UE pentru a intensifica acțiunile de combatere a traficului de droguri și a rețelelor infracționale[footnoteRef:10];  [10:  https://ec.europa.eu/commission/presscorner/detail/ro/ip_23_4981 ] 

3.	salută eforturile continue ale OEDT de a pune în aplicare sistemul UE de alertă timpurie, în colaborare cu partenerii din statele membre; ia act de faptul că au fost notificate 26 de noi substanțe psihoactive și că numărul total de substanțe psihoactive noi monitorizate în prezent este de aproximativ 950; apreciază rapoartele tehnice publicate de Agenție;
4.	recunoaște că OEDT a elaborat 30 de publicații științifice și instituționale în 2023 și, de asemenea, a redactat sau a colaborat la redactarea a 14 articole științifice și capitole de carte; apreciază expertiza științifică și bazată pe dovezi furnizată de Agenție;
5.	salută lansarea Raportului european privind drogurile pe 2023, modular și esențialmente digital, și lansarea modulelor despre amfetamină și canabis din raportul comun OEDT-Europol intitulat „Piețele drogurilor din UE: o analiză aprofundată);
6.	ia act cu satisfacție de faptul că OEDT a oferit periodic sprijin și informații valoroase despre politicile referitoare la droguri factorilor de decizie naționali și a coordonat analize științifice pregătitoare despre efectele nocive ale drogurilor, tratamentele și practicile de reducere a efectelor nocive ale drogurilor; subliniază că este important să se continue această activitate esențială pentru a aborda tendințele și provocările în continuă evoluție și solicită consolidarea în continuare a acestor activități prin încurajarea unei colaborări mai strânse cu statele membre și prin asigurarea diseminării corespunzătoare a constatărilor către un public mai larg, inclusiv către profesioniștii din domeniul sănătății și publicul larg;
7.	evidențiază că OEDT a format peste 3 300 de profesioniști care lucrează în domeniul drogurilor, inclusiv cadre medicale, responsabili cu aplicarea legii și factori de decizie din interiorul și din afara Uniunii, și că la cele opt webinare organizate de OEDT au participat aproximativ 4 800 de profesioniști; salută cooperarea cu alte agenții ale UE.
Partea VIII - Descărcarea de gestiune pentru execuția bugetului Agenției Uniunii Europene pentru Cooperare în Materie de Aplicare a Legii (Europol) aferent exercițiului financiar 2023
1.	Este preocupat de observația Curții cu privire la legalitatea și regularitatea operațiunilor legate de un grant operațional pentru finanțarea activităților forțelor de poliție națională dintr-un stat membru; ia act de faptul că Curtea a concluzionat că o parte din grant, în valoare de 279 000 EUR, a fost neconformă; subliniază că, la cererea Curții, Europol a identificat alte granturi prin care TVA-ul a fost rambursat pentru activități similare în 2023, ceea ce a dus la plăți neconforme; ia act de răspunsul Europol potrivit căruia Europol nu va mai considera TVA-ul drept un cost eligibil pentru granturile operaționale, asigurând astfel conformitatea cu Regulamentul financiar 2018/1046;
2.	constată cu satisfacție că, în 2023, Europol a acceptat 107 856 de contribuții operaționale, a sprijinit 3 155 de operațiuni, a înființat 27 de grupuri operative, a dat 21 096 de răspunsuri din prima linie prin SIENA și a furnizat autorităților naționale, statelor membre și părților terțe capacități sporite de informare operațională;
3.	salută implementarea cu succes a PERCI (Platforma UE privind conținutul ilegal online), în special prin punerea în aplicare deplină a recomandărilor Autorității Europene pentru Protecția Datelor (AEPD); apreciază cooperarea strânsă cu AEPD și cu grupul de lucru comun instituit cu Frontex pentru a da curs recomandărilor AEPD în legătură cu programul PeDRA al Frontex (Prelucrarea datelor cu caracter personal pentru analiza riscurilor), în cadrul căruia ambele agenții au un interes puternic pentru protejarea drepturilor fundamentale, promovând în același timp securitatea;
4.	solicită ca cooperarea dintre Europol și alte agenții din domeniul JAI să fie pe deplin transparentă și să se asigure responsabilitatea în conformitate cu normele UE privind transparența, cu drepturile fundamentale și standardele de protecție a datelor;
5.	salută punerea în aplicare a Regulamentului Europol[footnoteRef:11], așa cum a fost modificat în 2022, în special numirea rapidă a unui ofițer pentru drepturile fundamentale în ianuarie 2023, ceea ce a reprezentat un pas important pentru consolidarea angajamentului Europol față de drepturile omului în operațiunile sale; [11:  Regulamentul (UE) 2016/794 al Parlamentului European și al Consiliului din 11 mai 2016 privind Agenția Uniunii Europene pentru Cooperare în Materie de Aplicare a Legii (Europol) și de înlocuire și de abrogare a Deciziilor 2009/371/JAI, 2009/934/JAI, 2009/935/JAI, 2009/936/JAI și 2009/968/JAI ale Consiliului (JO L 2016/794, 24.5.2016, ELI: http://data.europa.eu/eli/reg/2016/794/oj).] 

6.	constată cu îngrijorare creșterea nivelului de recrutare a copiilor și a tinerilor în activitățile de crimă organizată; subliniază importanța unei strategii clare și cuprinzătoare pentru prevenirea și combaterea acestui fenomen;
7.	apreciază sprijinul permanent și valoros acordat Ucrainei de către Europol, în special prin participarea sa la echipa comună de anchetă axată pe investigarea presupuselor crime internaționale grave comise în Ucraina; ia act cu satisfacție de crearea unui grup operativ menit să ofere sprijin specific anchetelor în curs privind crimele de război, evidențiind rolul esențial al Europol în justiția internațională și în tragerea la răspundere;
8.	recunoaște, de asemenea, eforturile Comisiei pentru o Europă mai puternică și mai sigură, așa cum a subliniat președinta Ursula von der Leyen în declarația sa din 2024; invită Comisia să dubleze personalul Europol și să recunoască rolul central al Europol în asigurarea securității în întreaga Uniune și capacitatea sa de a reacționa la amenințările emergente; subliniază, de asemenea, că această creștere va consolida și mai mult capacitatea Europol de a sprijini statele membre în combaterea criminalității grave și organizate, atât online, cât și offline, pentru ca Europa să devină mai sigură și mai protejată pentru toți. 

</RepeatBlock-Dec>

	Entitatea și/sau persoana

	European Border and Coast Guard Agency (“Frontex”)


Lista de mai sus este elaborată sub responsabilitatea exclusivă a raportorului pentru aviz.
În cazul în care în listă sunt identificate persoane fizice prin numele sau funcția lor ori prin ambele elemente, raportorul pentru aviz declară că a transmis persoanelor fizice în cauză Avizul Parlamentului European nr. 484 privind protecția datelor (https://www.europarl.europa.eu/data-protect/index.do), în care sunt stabilite condițiile în care sunt prelucrate datele lor cu caracter personal, precum și drepturile legate de prelucrarea respectivă.



[bookmark: ProcPageAD]INFORMAȚII PRIVIND ADOPTAREA
DE CĂTRE COMISIA SESIZATĂ PENTRU AVIZ
	Data adoptării
	6.2.2025
	
	
	

	Rezultatul votului final
	+:
–:
0:
	37
13
9

	Membri titulari prezenți la votul final
	Magdalena Adamowicz, Giuseppe Antoci, Jaume Asens Llodrà, Nikola Bartůšek, Krzysztof Brejza, Saskia Bricmont, Jaroslav Bžoch, Veronika Cifrová Ostrihoňová, Lena Düpont, Marieke Ehlers, Raquel García Hermida-Van Der Walle, Branko Grims, Evin Incir, Irena Joveva, Erik Kaliňák, Marina Kaljurand, Fabienne Keller, András László, Juan Fernando López Aguilar, Erik Marquardt, Michael McNamara, Birgit Sippel, Krzysztof Śmiszek, Petra Steger, Cecilia Strada, Georgiana Teodorescu, Milan Uhrík, Tom Vandendriessche, Charlie Weimers, Sophie Wilmès, Alessandro Zan, Javier Zarzalejos, Tomáš Zdechovský

	Membri supleanți prezenți la votul final
	Fredis Beleris, David Casa, Sigrid Friis, Markéta Gregorová, Hannah Neumann, Gaetano Pedulla’, Oliver Schenk, Alexander Sell, Bartłomiej Sienkiewicz, Malika Sorel, António Tânger Corrêa, Marco Tarquinio, Pekka Toveri, Loránt Vincze, Petar Volgin, Axel Voss, Michał Wawrykiewicz, Lucia Yar

	Deputații vizați de articolul 216 alineatul (7) din Regulamentul de procedură prezenți la votul final
	Bart Groothuis, Rima Hassan, Anja Hazekamp, Pär Holmgren, Sérgio Humberto, Evelyn Regner, Carla Tavares, Ingeborg Ter Laak




[bookmark: RollCallPageAD]VOT FINAL PRIN APEL NOMINAL
DE CĂTRE COMISIA SESIZATĂ PENTRU AVIZ
	37
	+

	ECR
	Georgiana Teodorescu

	PPE
	Magdalena Adamowicz, Fredis Beleris, Krzysztof Brejza, David Casa, Lena Düpont, Branko Grims, Sérgio Humberto, Oliver Schenk, Bartłomiej Sienkiewicz, Ingeborg Ter Laak, Pekka Toveri, Loránt Vincze, Axel Voss, Michał Wawrykiewicz, Tomáš Zdechovský

	Renew
	Veronika Cifrová Ostrihoňová, Sigrid Friis, Raquel García Hermida-Van Der Walle, Bart Groothuis, Irena Joveva, Fabienne Keller, Michael McNamara, Sophie Wilmès, Lucia Yar

	S&D
	Evin Incir, Marina Kaljurand, Juan Fernando López Aguilar, Evelyn Regner, Birgit Sippel, Krzysztof Śmiszek, Cecilia Strada, Marco Tarquinio, Carla Tavares, Alessandro Zan

	The Left
	Giuseppe Antoci, Gaetano Pedulla'



	13
	-

	ESN
	Alexander Sell, Milan Uhrík, Petar Volgin

	NI
	Erik Kaliňák

	PPE
	Javier Zarzalejos

	PfE
	Nikola Bartůšek, Jaroslav Bžoch, Marieke Ehlers, András László, Malika Sorel, Petra Steger, António Tânger Corrêa, Tom Vandendriessche



	9
	0

	ECR
	Charlie Weimers

	The Left
	Rima Hassan, Anja Hazekamp

	Verts/ALE
	Jaume Asens Llodrà, Saskia Bricmont, Markéta Gregorová, Pär Holmgren, Erik Marquardt, Hannah Neumann



Legenda simbolurilor utilizate: 
+	:	pentru
-	:	împotrivă
0	:	abțineri



<PathFdR>AD\1313624RO.docx</PathFdR>		PE<NoPE>765.284</NoPE><Version>v02-00</Version>
EN	United in diversity	EN
image1.png




